《高阳台（寄题荪壁山房）》
宋代·李彭老

石笋埋云，风篁啸晚，翠微高处幽居。缥简云签，人间一点尘无。幽深门户啼鹃外，看堆床、宝晋图书。仅萧闲，浴砚临池，滴露研朱。

旧时曾写桃花扇，弄霏香秀笔，春满西湖。松菊依然，柴桑自爱吾庐。冰弦玉柱风流在，更秋兰、香染衣裾。照窗明，小字珠玑，重见欧虞。

作者简介：李彭老（约公元1258年前后在世）字商隐（词综作字周隐，此从绝妙好词），号筼房，里居及生卒年均不详，约宋理宗宝佑末前后在世。淳佑中，官沿江制置司属官。工词，与周密、吴文英等相唱酬。尝纳妾，吴文英作绛都春词以贺。彭老所作词，周密绝妙好词采录不少，与弟李莱老同为宋遗民词社中重要作家，合有《龟溪二隐词》。